# Gertrudis

Gertrudis és un grup de rumba catalana de la Garriga. Al llarg de la seva carrera musical ha compartit escenari amb artistes com Kiko Veneno, The Wailers o Gipsy Kings, entre d'altres.

## Història

Tres amics Xavi Ciurans (veu), Xavi Freire (veu i guitarres) i Edu Acedo (veu i violí) van començar el projecte musical quan encara anaven a l'institut. Amb tan sols 18 anys i sense metes ni objectius concrets van decidir dedicar-se de forma més intensiva al grup. Més endavant, el grup va créixer amb la incorporació de Denys Sanz (baix), Albert Rafart (bateria), Marc Mas (piano i teclats) i Pol Parera (percussió).
L'estil musical que va definir Gertrudis és la rumba catalana, tan festiva com reivindicativa, tot i que quan van començar no eren conscients que allò que tocaven ho era: creaven música de forma intuïtiva, amb influències del flamenc, txa-txa-txa, salsa, merengue i altres músiques populars. Amb el segon disc l'any 2005, titulat Gertrudis, el grup va encaminar el seu estil de forma més conscient cap al pop-rock tot i que encara se servien de la fusió musical i de ritmes com el reggae o la cúmbia. L'any 2007 va publicar Política de verbena, el seu tercer disc d'estudi i que compta amb les col·laboracions de Pau Donés, Los Manolos i Sabor de Gràcia. El 21 de novembre de 2008, Gertrudis i altres artistes com Lichis de La Cabra Mecánica, Gerard Quintana, Xavier Sarrià, Iñaki de Betagarri, Sicus de Sabor de Gràcia, Ai Ai Ai, Los Manolos, Peret Reyes de Papawa i Pablo Mora de Lagarto Amarillo, van celebrar un concert en honor a la rumba catalana a la sala Razzmatazz de Barcelona, un concert del qual en va sortir un CD+DVD amb el títol de 500.
L'any 2011 es va publicar Tripolar, el seu cinquè disc, després de 4 anys sense editar cançons noves. Compta amb les col·laboracions d'Oscar D'Aniello de Delafé y Las Flores Azules i Roger Mas. Per a presentar l'àlbum Gertrudis va fer una gira de sales de concert de petit format per a poder tenir més proximitat amb el públic. Després el grup va fer una aturada indefinida de 2 anys i mig, tot i realitzar alguna actuació esporàdica com una gira per l'Índia compartint escenari amb el Tricicle, Sol Picó i Gerard Quintana, la celebració de la diada de Sant Jordi al Casal Català de Berlín compartint escenari amb Lluis Llach i Toti Soler, una nit de rumba al Circo Price de Madrid, actuant amb Peret i Los Manolos, o el concert d'obertura a les festes de Donosti davant de més de 15.000 persones.
Amb la celebració dels 15 anys de la formació de Gertrudis el grup va fer una retrospectiva del camí recorregut i va crear el disc Quinze 15 XV, una compilació dels grans èxits del grup triats pels seus propis seguidors. L'any 2019 presentaren els videoclips de les cançons «Bon dia vida» i «Si tothom calla», amb base electrònica i la col·laboració de les cantants JazzWoman i Suu, com avançament del disc No em dona la gana publicat el mes de desembre.
El 15 de febrer de 2024, Gertrudis va comunicar la seva separació després de vint-i-cinc anys de trajectòria artística mitjançant un vídeo a les xarxes socials d'internet en què va anunciar una gira de comiat titulada «Ens veiem a les places», que culminarà amb un darrer concert el 23 de novembre de 2024 a la sala Razzmatazz.

## Discografia

* Teta (Mass Records, 2003)
* Gertrudis (Música Global, 2005)
* Política de verbena (Música Global, 2007)
* 500 (Mass Records/Música Global, 2009)
* Tripolar (Música Global, 2011)
* Quinze 15 XV (Música Global, 2015)
* Ara volo alt (Promo Arts Music, 2016)
* No em dona la gana (Promo Arts Music, 2019)
* Abans que s'acabi el món (Promo Arts Music, 2023)

## Referències

* ↑ «Vam començar fent rumba catalana una mica sense voler». Nació Digital, 25-04-2015. [Consulta: 28 desembre 2019].
* ↑ «Gertrudis plega i tanca l'imperi de la samarreta». Enderrock.cat, 15-02-2024. [Consulta: 29 abril 2024].
* ↑ Bordes, J. «Gertrudis s'acomiada amb una gira pels 25 anys de carrera musical». El Punt Avui, 15-02-2024. [Consulta: 29 abril 2024].
* ↑ «La llista de Xavi Ciurans». La Tornada. [Consulta: 29 abril 2024].
* ↑ «El grup de rumba Gertrudis, de la Garriga, es presenta al BacArt». Vilaweb, 15-11-2001. [Consulta: 29 abril 2024].
* ↑ «Hoy empieza todo - El 500 de Gertrudis -» (en castellà). Radio 3, 17-11-2008. [Consulta: 29 abril 2024].
* ↑ Salicrú, Marta. «Gertrudis van més enllà de la rumba amb 'Tripolar'». Ara, 06-04-2011. [Consulta: 29 abril 2024].
* ↑ Piñol, Sisco. «Torna 'Gertrudis' amb una gira de 15 concerts», 30-01-2015. [Consulta: 29 abril 2024].
* ↑ «Gertrudis, cançó per cançó». Enderrock, 15-10-2016. [Consulta: 28 desembre 2019].
* ↑ «Gertrudis clama llibertat al clip de «Si tothom calla»». Enderrock.cat, 17-10-2019. [Consulta: 28 desembre 2019].
* ↑ «'No em dona la gana': Els Gertrudis no callen en el seu nou disc». El Nacional, 13-12-2019. [Consulta: 28 desembre 2019].
* ↑ «Gertrudis posarà punt i final a 25 anys de carrera amb una última gira de comiat» (en castellà). Diari de Girona, 15-02-2024. [Consulta: 25 abril 2024].
* ↑ «El matí de Catalunya Ràdio - Gertrudis ens presenta "Ara volo alt"». CCMA, 17-10-2016. [Consulta: 29 abril 2024].
* ↑ «Gertrudis presenta disc, "No em dona la gana", i ens interpreta "Si tothom calla"». TV3, 13-12-2019. [Consulta: 28 desembre 2019].
* ↑ «Planta baixa - Gertrudis presenta "Abans que s'acabi el món" - 3Cat». CCMA, 12-05-2023. [Consulta: 29 abril 2024].